Brancheforening efterlyser lovgivning. Kosmetiske tatoveringer af øjenbryn og læber er populært som aldrig før, men for flere ender det i et mareridt.

Da Nadia Overgaard for snart fire år siden valgte at få lavet en kosmetisk tatovering på sine læber, var det for at kunne lade læbestiften ligge om morgenen.

Nu er hun mere afhængig af den end nogensinde før.

- Jeg har næsten altid læbestift på. Jeg sover også med det om natten, hvor jeg fjerner det gamle lag om morgenen og tager et nyt på, fortæller den 26-årige kvinde til TV 2.

Var model

Det er langt fra en tilværelse, som Nadia Overgaard gik efter, da hun i november 2014 trådte ind på skønhedsklinikken på Østerbro.

Den dengang 22-årige kvinde havde meldt sig som model til en eksamensbehandling i det, som i dagligt tale kaldes 'permanent makeup'. En behandling, hvor en erfaren kursist på klinikken skulle føre mikroskopiske farvepigmenter ind under læbehuden med en specialnål.

Jeg tror ikke engang, at vi ser toppen af isbjerget, fordi der er rigtig mange, der går derhjemme alene og græmmer sig Jørgen Serup, leder af Tatoveringsklinikken på Bispebjerg Hospital

Inden behandlingen havde Nadia Overgaard en grundig samtale med behandleren, hvor hun samtidig også godkendte den optegnede linje, som kursisten skulle følge.

Men det spejlbillede, som mødte Nadia Overgaard efter behandlingen, var ikke, som hun havde håbet på.

Den nye læbekant var ikke placeret der, hvor det var aftalt. I stedet var den tatoveret to-tre millimeter fra hendes naturlige kant.

Først fire dage senere, da hævelsen var faldet fra de svulmende læber, gik det op for hende, at behandleren havde tatoveret på den omkringliggende, tynde hud og ikke på læberne.

Sidenhen er det, der skulle have givet hende et smukt og naturligt udseende med fine, indrammede læber, blevet til et mareridt for kvinden fra Tune.

Nadia Overgaard før og efter behandlingen med permanent makeup.

- Jeg er rigtig ked af det. Jeg sidder tilbage med læber, der synes skæve, for store og ligner i det hele taget noget, en 12-årig kunne have lavet på sig selv, siger Nadia Overgaard og forklarer, at hun er nødsaget til at bruge mørke læbestifter, da det er den eneste måde, hun kan dække den tatoverede farve.

Ser kun toppen af isbjerget

Nadia Overgaard er langtfra den eneste, der har fået ødelagt sit udseende med en kosmetisk tatovering.

På Tatoveringsklinikken på Bispebjerg Hospital modtager de årligt 30-40 patienter, der har svære komplikationer i forbindelse med permanent makeup. De mener dog, at det blot er en brøkdel af det samlede antal af tilfælde i Danmark.

- Jeg tror ikke engang, at vi ser toppen af isbjerget, fordi der er rigtig mange, der går derhjemme alene og græmmer sig, siger Jørgen Serup, leder af Tatoveringsklinikken og overlæge ved hudafdelingen på Bispebjerg Hospital, og fortsætter:

- Folk, der har fået mislykkede kosmetiske tatoveringer, er ofte meget sky med det. Det er kun, når det er rigtig, rigtig slemt, at de kommer ind til os på klinikken, hvor vi prøver at hjælpe dem.

Det betyder, at alle og enhver kan begynde at udføre permanent makeup. Og det er jo forfærdeligt, for nogle gange bliver folk jo simpelthen skamferet i ansigtet Helle Bach, formand for Dansk Kosmetolog Forening

Jørgen Serup fortæller, at de på klinikken ser flere komplikationer nu, end de har gjort de seneste tre år.

Efterlyser nye regler

Og det skyldes ifølge brancheforeningen Dansk Kosmetolog Forening både, at interessen for behandlingen er i kraftig stigning, men særligt også lovgivningen på området.

I Danmark er det ulovligt at udføre kosmetiske tatoveringer, oplyser Sundhedsministeriet til TV 2. Ministeriet oplyser dog også, at nye regler er under udarbejdelse, der kan bløde op for vilkårene omkring kosmetiske tatoveringer og gøre det lovligt i visse tilfælde.

Helle Bach, formand for Dansk Kosmetolog Forening, efterlyser netop disse nye regler, som kan gøre kosmetiske tatoveringer lovlige og samtidig stille krav til udførelsen, så man kan sikre en ordentlig behandling.

Brancheforeningen oplever, at der ikke bliver ført tilsyn med klinikkerne, der udfører behandlingen.

- Det betyder, at alle og enhver kan udføre permanent makeup på andre mennesker. Og det er jo forfærdeligt, for nogle gange bliver folk jo simpelthen skamferet i ansigtet, siger Helle Bach.

Hun fortæller, at mange behandlere gennemgår kurser.

- Der er gode penge i det. Derfor findes der efterhånden flere skoler, der siger: ”Jamen, du får bare et dagsdiplom her. Så kan du gå ud og lave nogle bryn eller læber i morgen”. Her glemmer de bare, at de rent faktisk arbejder på mennesker, siger Helle Bach.

Brodne kar skal væk fra markedet

Ifølge Helle Bach findes der flere dygtige behandlere, der kan deres håndværk. Det er også derfor, at de i Dansk Kosmetolog Forening ønsker at få et nyt og lovligt udgangspunkt, så der er bedre gennemsigtighed for kunderne – og samtidig få alle de brodne kar væk fra markedet.

På billedet synes Nadia Overgaards naturlige, hvide læbekant. Det var aftalt, at den skulle forblive hvid. Noget, som behandleren ikke overholdte. Foto: Nadia Overgaard

Det er noget, som Nadia Overgaard godt kunne have haft glæde af. Dengang følte hun sig ellers sikker på, at skønhedsklinikken kunne sit kram.

- Jeg følte mig jo tryg, da jeg havde hørt, at klinikken var en af de dygtigste inden for permanent makeup.

- Set i bakspejlet kan jeg godt se, at det var en lidt for naiv tankegang, men jeg stolede jo på, at læreren ville træde til, hvis noget gik galt, for hun holdt jo øje, siger Nadia Overgaard.

I stedet sidder hun tilbage med nogle læber, som hun skammer sig over, og en følelse af, at hun intet kan stille op.

Overlægen Jørgen Serup ser heller ikke lyst på hendes situation.

- Jamen hun har jo nærmest ingen muligheder, for man kan jo ikke bare skære det (læbekanten, red.) væk. Det kan også blive værre af at laserbehandle det. I bund og grund er det en kronisk komplikation, som hun ikke kan komme af med, siger Jørgen Serup.

Derfor råder han andre til at undersøge skønhedsklinikkerne grundigt, hvis de ønsker at få en kosmetisk tatovering.

- Den bedste metode er jo næsten mund-til-mund. Man skal ikke tro på diplomerne, der hænger på væggene. De er alt for nemme at få, siger Jørgen Serup.

Nadia Overgaard stemmer i:

- Og så er det vigtigt, at man selv holder øje undervejs i forløbet. Hellere spørge en gang for meget end en gang for lidt. Hvis jeg kunne gøre det om, så ville jeg stadig have lavet mine læber, men jeg ville have fulgt de her råd først, siger hun.

Klinikken, hvor Nadia Overgaard fik lavet sin kosmetiske tatovering, er gået konkurs. Det har derfor ikke været muligt for TV 2 at få en kommentar fra ejeren af klinikken og kursisten, der udførte behandlingen.